KYK: Slimfoon vir swaksiendes bekend gestel | Netwerk24
KYK: Slimfoon vir swaksiendes bekend gestel
Deur Werner Wippenaar 29 Mei 2021 07:45
Tegnologie kan 'n mens se lewe verbeter, maar nie almal vind dit ewe toeganklik nie.
Vodacom het met dit in gedagte die Nokia 2720 in Suid-Afrika bekend gestel as 'n slimfoon wat ontwerp is om ouer mense, mense met gestremdhede en diegene wat ander kommunikasiehindernisse ervaar, groter toegang tot tegnologie te bied.
Die foon reageer op die gebruiker se stemopdragte. Foto: Vodacom
"Deur ons portefeulje met Nokia uit te brei, bied ons nou 'n toestel wat toegerus is met funksies wat voldoen aan die spesifieke kommunikasiebehoeftes van bejaardes of mense met gestremdhede," sê Karen Smit, hoofspesialis vir spesifieke behoeftes van Vodacom.
Die 4G-geaktiveerde slimfoon is die eerste in sy soort.
Dit foon is duursaam met nuttige funksies, soos groot knoppies en lettertipes vir eenvoud en gebruiksgemak.
Dit het 'n batterylewe van 30 dae en tot 11 uur gesprekstyd.
Daarbenewens word WhatsApp- en Facebook-programme vooraf geïnstalleer, sowel as spraakprogramme deur Google Assistent, wat gebruikers in staat stel om oproepe te maak, vrae te vra en rigtingaanwysings deur die Google Maps-app te kry slegs met behulp van hul stem.
Die foon spog ook met 'n noodknoppie.
In 'n noodgeval is daar 'n ingeboude knoppie wat 'n SMS met liggingsbesonderhede na vyf kontakte kan stuur wat vooraf deur die verbruiker bepaal word.
Kritieke mediese inligting en noodkontakte word ook opgeberg.
Verbruikers kan ook inteken op Vodacom se Hero Assist en Medical Assist, wat hulle toegang gee tot dienste soos padbystand, sekuriteit in die geval van 'n huisbraak en hulp met mediese noodgevalle.
Daarbenewens het Vodacom die skakel Nooddienste ingesluit onder die opsie veiligheid en sekuriteit wat onder die Vodacom ConnectU-nulportaal val, om klante gemaklike toegang tot inligting te gee sonder dat hulle hulle oor datakoste hoef te bekommer.